KYK: Só lyk Star Wars no. 9 | Netwerk24
Deur Christiaan Boonzaier 22 Oktober 2019 10:29
Star Wars-aanhangers hoef nie meer lank te wag nie: Star Wars: Episode IX – The Rise of Skywalker word op 20 Desember uitgereik. Foto: Lucasfilm
Die lokprent van die negende en laaste hoofstuk in die sogenaamde Skywalker-saga is binne net vyf uur meer as 2,3 miljoen keer gekyk en sal waarskynlik blitsvinnig 'n YouTube-rekord of twee breek.
Die jongste rolprent se gebeure speel 'n jaar ná die aksie van die 2017-rolprent Star Wars: Episode VIII – The Last Jedi af. In die laaste hoofstuk sal die berugte konflik tussen die Jedi en Sith glo tot 'n skouspelagtige einde kom.
Die rolverdeling sluit onder andere Mark Hamill, Daisy Ridley, John Boyega, Oscar Isaac, Richard E. Grant, Lupita Nyong'o en Keri Russell in.
Die Star Wars-legende Carrie Fisher, wat in 2016 oorlede is, gaan ook weer in haar bekendste rol, dié van Prinses Leia Organa, te sien wees. Volgens die rolprentwebwerf Screen Rant gaan die rolprentmakers ongebruikte rolprentmateriaal van Fisher in Star Wars: Episode VII – The Force Awakens en The Last Jedi gebruik om Fisher se karakter in die laaste hoofstuk in te sluit.
Die nuwe rolprente sal na alle verwagting ook 'n lokettreffer wees en soos die vorige twee hoofstukke die geld laat inrol: Volgens die webwerf Box Office Mojo het The Force Awakens eindelik meer as $2 miljard wêreldwyd verdien. The Last Jedi het dit met meer as $1,3 miljard opgevolg.
Star Wars: Episode IX – The Rise of Skywalker open op 20 Desember wêreldwyd, ook hier in Suid-Afrika. Besprekings vir kaartjies by Ster-Kinekor en Nu Metro is reeds oop.